চট্টগ্রামে শিক্ষার ইতিহাস
বৃহত্তর চট্টগ্রাম বাংলাদেশের দ্বিতীয় বৃহত্তম শহর। শহরটির শিক্ষার ইতিহাস সুপ্রাচীন। ষষ্ঠ শতকে নালন্দা বিশ্ববিদ্যালয়ের পতন শুরু হলে অষ্টম (মতান্তরে দশম) শতাব্দীতে চট্টগ্রামে পণ্ডিতবিহার প্রতিষ্ঠিত হয়। যেখানে লুইপা, সবরিপা, লাড়পা, অবধুতপা প্রমুখ বৌদ্ধ পণ্ডিত গবেষণা করতেন। ১৮৩৮ সাল পর্যন্ত চট্টগ্রামের রাজকীয় ভাষা ছিল ফারসি। আরবি পাঠ শেষে মুসলমানরা এবং বিত্তশালী হিন্দুরা ফারসি ভাষা শিখতো। তবে মুসলমানদের মধ্যে বাংলার প্রসার কম ছিল। ধর্মীয় শিক্ষা মুসলমানের মধ্যে সাধারণ ছিল। মুসলমান ছাত্ররা শিক্ষক মাওলানা বা মুয়াজ্জিনের নিকট আরবি ভাষা শিখতো। মুয়াজ্জিনরা মিয়াজী, মিজ্জি নামে পরিচিত ছিল। তাদের শিক্ষালয়কে মিজ্জির দরস বলা হতো। মুঘল আমলে মুসলমান শিক্ষকদের নিষ্কর জমি বরাদ্দ দেয়া হতো। মুসলমান মেয়েরা পাঠশালায় যেতো না এবং প্রাথমিক শিক্ষা গ্রহন করে শিক্ষার ইতি ঘটতো। উচ্চ বর্ণের হিন্দুরা শিক্ষা গ্রহণ করতো। তবে নিম্নবর্ণের হিন্দুরা শিক্ষা গ্রহন করতো না।